Document ID: 31975R2763

31975R2763
L 282/19
JURNALUL OFÍCIAL AL UNIUNII EUROPENE
REGULAMENTUL (CEE) NR. 2763/75 AL CONSILIULUI
din 29 octombrie 1975
de stabilire a normelor generale de acordare a ajutorului pentru depozitarea privată a cărnii de porc
CONSILIUL COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 2759/75 al Consiliului din 29 octombrie 1975 privind organizarea comună a piețelor în sectorul cărnii de porc (1), în special articolul 7 alineatul (1),
având în vedere propunerea Comisiei,
întrucât Regulamentul (CEE) nr. 2759/75 prevede posibilitatea de a interveni în sectorul cărnii de porc sub forma unui ajutor pentru depozitarea privată a acesteia;
întrucât se poate facilita funcționarea unui astfel de sistem de ajutor prin susținerea încheierii unor contracte cu agenții de intervenție;
întrucât, pentru a atinge obiectivele urmărite prin acordarea ajutorului, în conformitate cu Regulamentul (CEE) nr. 2759/75, valoarea acestuia trebuie fixată ținând seama de cheltuielile de depozitare; întrucât, în acest scop, este necesar să se prevadă două metode pentru fixarea valorii respective; întrucât, în ambele cazuri, acordarea ajutorului trebuie să se efectueze fără discriminări între solicitanții stabiliți în Comunitate;
întrucât este necesar să se prevadă măsuri corespunzătoare în cazul în care situația pieței produselor în cauză necesită o modificare a condițiilor contractelor ce urmează a fi încheiate sau a duratei perioadei de depozitare prevăzute în contractele deja încheiate,
ADOPTĂ PREZENTUL REGULAMENT:
Articolul 1
(1) Depozitarea privată, în sensul articolului 3 din Regulamentul (CEE) nr. 2759/75, înseamnă păstrarea într-un depozit a produselor care țin de sectorul cărnii de porc, în măsura în care aceste operațiuni sunt efectuate de către persoane fizice sau juridice stabilite în Comunitate, altele decât agențiile de intervenție prevăzute în articolul respectiv, în nume propriu și pe propriul risc.
(2) Ajutorul pentru depozitare privată se poate acorda numai pentru produsele provenind de la porcii originari din cadrul Comunității.
(3) Ajutorul pentru depozitarea privată se acordă în conformitate cu dispozițiile contractelor încheiate cu agențiile de intervenție; aceste contracte stabilesc obligațiile reciproce ale părților contractante în condiții uniforme pentru fiecare produs în parte.
Articolul 2
Cu excepția unei autorizări speciale, solicitarea de acordare a unui ajutor pentru depozitare privată poate fi prezentată numai în țara în care urmează să fie depozitat produsul.
Articolul 3
Perioada de depozitare specificată în contract poate fi scurtată sau prelungită în condiții ce urmează a fi determinate, în cazul în care situația existentă pe piață impune acest lucru.
Articolul 4
(1) Valoarea ajutorului este:
(a)
fie fixată în cadrul unei proceduri de licitație anunțată în Jurnalul Oficial al Comunităților Europene;
(b)
fie fixată forfetar în avans.
(2) În ambele cazuri:
(a)
este asigurată egalitatea de tratament a solicitanților în ceea ce privește admisibilitatea ofertei lor, indiferent de locul de stabilire a acestora în cadrul Comunității;
(b)
dreptul de a licita și de a încheia contracte se exercită doar de solicitanții care au prezentat o garanție în ceea ce privește îndeplinirea obligațiilor lor contractuale prin constituirea unei cauțiuni, care se pierde total sau parțial, în cazul în care respectivele obligații nu sunt îndeplinite sau sunt îndeplinite parțial;
(c)
se specifică termenul limită pentru depozitarea produselor și durata depozitării;
(d)
în principiu, valoarea ajutorului nu poate depăși valoarea corespunzătoare costurilor înregistrate în cazul în care depozitarea este efectuată în cadrul unei intervenții publice.
Articolul 5
(1) În selectarea ofertelor se preferă, în ordine, acelea care sunt cele mai favorabile Comunității.
(2) În orice caz, aceasta nu implică, în mod necesar, acordarea unui contract.
Articolul 6
În cazul în care valoarea ajutorului este fixată forfetar în avans:
(a)
această sumă este unică pentru fiecare produs și este stabilită luând în considerație costurile de depozitare, deprecierea normală a calității produsului, precum și, pe cât posibil, orice creștere previzibilă a prețului produsului respectiv;
(b)
cererile pentru ajutor sunt acceptate în condiții ce urmează să fie stabilite, în special în ceea ce privește durata între depunerea cererii și încheierea contractului respectiv;
(c)
încheierea contractelor de depozitare poate fi suspendată sau condițiile contractelor viitoare pot fi revizuite, în cazul în care examinarea pe termen scurt a situației pieței, a cantităților care fac obiectul contractelor și a cererilor de contracte arată necesitatea uneia dintre aceste măsuri.
Articolul 7
(1) Regulamentul (CEE) nr. 739/68 al Consiliului din 18 iunie 1968 de stabilire a normelor generale de acordare a ajutorului pentru depozitarea privată a cărnii de porc (2) se abrogă.
(2) Trimiterile la regulamentul abrogat în temeiul alineatului (1) se interpretează ca trimiteri la prezentul regulament.
Articolul 8
Prezentul regulament intră în vigoare la 1 noiembrie 1975.
Prezentul regulament este obligatoriu în toate elementele sale și se aplică direct în toate statele membre.
Adoptat la Luxemburg, 29 octombrie 1975.

Labels: 2
3
17
6